ภาพรวมการสอบเข้า ม.1 และ ม.4 เป็นไปด้วยความเรียบร้อย ย้ำเด็กทุกคนมีที่เรียนแน่นอน
นางสาวตรีนุช เทียนทอง รัฐมนตรีว่าการกระทรวงศึกษาธิการ เปิดเผยว่า นายอัมพร พินะสา เลขาธิการคณะกรรมการการศึกษาขั้นพื้นฐาน รายงานภาพรวมการดำเนินการในการสอบแข่งขันเพื่อศึกษาต่อในระดับชั้นมัธยมศึกษาปีที่ 1 และมัธยมศึกษาปีที่ 4 เมื่อวันที่ 5-6 มีนาคมที่ผ่านมา เป็นไปด้วยความเรียบร้อย โดยทางสำนักงานคณะกรรมการการศึกษาขั้นพื้นฐาน ได้มีการวางแผนบริหารจัดการได้เป็นอย่างดีในสถานการณ์การแพร่ระบาดของโรคติดเชื้อโควิด-19 เพราะมีโรงเรียนบางส่วนได้เปิดสอบเข้า ม.1 บ้างแล้ว  โดยยืนยันว่าจะไม่ทิ้งใครไว้ข้างหลัง เด็กทุกคนมีที่เรียน และจะไม่ตัดสิทธิใคร แม้จะมีนักเรียนติดโควิด-19 แต่จะต้องได้มาเข้าสอบ เนื่องจากมีการเตรียมความพร้อมจัดห้องสอบเฉพาะแยกเป็นสัดส่วนให้ เพื่อไม่ให้เด็กเสียสิทธิการสอบ ซึ่งโรงเรียนทุกแห่งทั่วประเทศก็จะดำเนินการตามมาตรการนี้ด้วย